**BEJÖVŐ MOTIVÁCIÓS FELMÉRÉS (2021)**

**Intézményi beszámoló a 2020/2021. tanév beiratkozó elsőéves hallgatók válaszai alapján**

A bejövő motivációs felmérések lényege, hogy megismerjük az Egyetemre belépő hallgatóink véleményét azzal kapcsolatban, hogy miért jelentkeztek a Miskolci Egyetemre, milyen segítséget tudott nyújtani az intézmény a választást illetően és ezáltal mennyire mondható sikeresnek az egyetem beiskolázási tevékenysége.

A kérdőívet 220 a Miskolci Egyetemre felvételt nyert és beiratkozott hallgató töltötte ki.

A felmérésben résztvevők nagyrészt nem duális női hallgató. Döntően a Gazdaságtudományi Kar friss hallgatói töltötték ki a kérdőívet (27,2%), mellette a Gépészmérnöki és Informatikai Kar hallgatói értek el magasabb kitöltési arányt (19,8%). A hallgatók nagyrésze nappali tagozatú (64,7%), kisebb hányada pedig levelezős (33,9%), távoktatásban résztvevő hallgató 0,5%, esti 0,9%. 81,2% államilag támogatott, míg 18,8% költségtérítéses finanszírozási formában tanul.

Az egyetemi felvétel idején a hallgatók 29%-a Miskolcon vagy 37,3%-a Miskolcon kívüli más Borsod-Abaúj-Zemplén megyében rendelkezett állandó lakhellyel, tehát az újonnan felvett hallgatók nagy része Borsod megyében lakik. Felvételt nyertek a szomszédos megyékből (Szabolcs-Szatmár-Bereg megye 5,1%, Hajdú-Bihar megye 5,1%, Heves megye 6,9%), de Dunántúlról is érkezett hallgató.

A kitöltők legmagasabb iskolai végzettsége gimnáziumi érettségi (57,8%).

A választott szakra a szakmai érdeklődés, illetve a jól használható és értékes diploma alapján esett a választás, viszont saját elhatározásból, mindenféle nyomástól mentesen iratkoztak be felsőfokú tanulmányok elvégzésére.

A pályaválasztás során gyűjthető információkkal csak közepes mértékben elégedettek a kitöltők. Alacsony pontszámot kapott a nyílt nap, az Országos Felvételi Tájékoztató, a Miskolci Egyetem oktatóinak tájékoztatása, az Educatio és a Miskolci Egyetem kiadványa.

A tanulmányok befejezése után a versenyszférában szeretnének javarészt elhelyezkedni a válaszadók (48,3%) a saját képzettségüknek megfelelő szakmában. A diplomás léttől általánosságban elmondható, hogy a kitöltésben résztvevő hallgatók a magasabb jövedelmet, jobb életszínvonalat, jobb munkakörnyezetet és jobb betölthető pozíciókat várnak el.

A kitöltők kompetenciái, saját bevallásuk alapján kifejezetten jók, mely nem feltétlenül mutatja a valóságot, hiszen önbevallás alapján történt a kompetenciamérés. Ezt a jövőben szituatív jellegű, burkolt kérdésekkel lenne érdemes vizsgálni, ahol a válaszból derülhet ki, hogy valóban milyen szinten rendelkezik az adott kompetenciákkal.

A beiskolázási programok egyértelműen fejlesztendő terület. Az egyetemi kiadványok, a nyílt napi programok, a különböző középiskolákban tartott tájékoztatók nem adták meg azt az információ mennyiséget, amit a hallgatók elvártak volna. Az egyetemnek megye szinten kiemelkedő a hírneve, látható ez abból, hogy a válaszadók nagyrésze B-A-Z megyéből érkezett. Örvendetes, hogy az ország középső és nyugati részéről is képes volt az intézmény hallgatókat ide vonzani.

A jövőben mindenképpen szükséges a felmérések ütemezett lekérdezése.